ระเบียบคณะกรรมการข้าราชการฝ่ายศาลปกครอง

ว่าด้วยเงินค่าตอบแทนการปฏิบัติราชการนอกเวลาราชการ

พ.ศ. ๒๕๕๐

 

 โดยที่เป็นการสมควรปรับปรุงระเบียบคณะกรรมการข้าราชการฝ่ายศาลปกครอง ว่าด้วย  
เงินค่าตอบแทนการปฏิบัติราชการนอกเวลาราชการ พ.ศ. ๒๕๔๔ ให้มีความชัดเจนสอดคล้องกับการปฏิบัติราชการที่มุ่งเน้นผลสัมฤทธิ์ และเหมาะสมกับสภาพเศรษฐกิจในปัจจุบัน

 อาศัยอํานาจตามความในมาตรา ๘๔ (๙) และ (๑๑) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ คณะกรรมการข้าราชการฝ่ายศาลปกครองจึงออกระเบียบไว้ ดังต่อไปนี้

 ข้อ ๑ ระเบียบนี้เรียกว่า “ระเบียบคณะกรรมการข้าราชการฝ่ายศาลปกครอง ว่าด้วย  
เงินค่าตอบแทนการปฏิบัติราชการนอกเวลาราชการ พ.ศ. ๒๕๕๐”

 ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

 ข้อ ๓ ให้ยกเลิกระเบียบคณะกรรมการข้าราชการฝ่ายศาลปกครอง ว่าด้วยเงินค่าตอบแทนการปฏิบัติราชการนอกเวลาราชการ พ.ศ. ๒๕๔๔

 บรรดาข้อบังคับหรือคําสั่งอื่นใดในส่วนที่กําหนดไว้แล้วในระเบียบนี้ หรือซึ่งขัดหรือแย้งกับระเบียบนี้ ให้ใช้ระเบียบนี้แทน

 ข้อ ๔ ในระเบียบนี้

 “สํานักงาน” หมายความว่า สํานักงานศาลปกครอง

 “เลขาธิการ” หมายความว่า เลขาธิการสํานักงานศาลปกครอง

 “ข้าราชการ” หมายความว่า ข้าราชการฝ่ายศาลปกครอง พนักงานศาลปกครอง และลูกจ้างสํานักงานศาลปกครอง

 “เงินค่าตอบแทน” หมายความว่า เงินที่จ่ายให้แก่ข้าราชการที่ปฏิบัติราชการตามหน้าที่ปกติหรือตามที่ผู้บังคับบัญชามอบหมาย โดยลักษณะงานส่วนใหญ่ต้องปฏิบัติราชการในที่ตั้งสํานักงานและได้ปฏิบัติราชการนั้นนอกเวลาราชการในที่ตั้งสํานักงาน หรือโดยลักษณะงานส่วนใหญ่ต้องปฏิบัติราชการนอกที่ตั้งสํานักงานและได้ปฏิบัติราชการนั้นนอกเวลาราชการนอกที่ตั้งสํานักงาน “เวลาราชการ” หมายความว่า   
เวลาระหว่าง ๐๘.๓๐ นาฬิกา ถึง ๑๖.๓๐ นาฬิกา ของวันทําการและให้หมายความรวมถึงช่วงเวลา  
ที่เลขาธิการจะกําหนดให้ข้าราชการปฏิบัติราชการเป็นอย่างอื่นด้วย

 “วันทําการ” หมายความว่า วันจันทร์ถึงวันศุกร์ และให้หมายความรวมถึงวันทําการ  
ที่สํานักงานกําหนดเป็นอย่างอื่นด้วย

 “วันหยุดราชการ” หมายความว่า วันเสาร์และวันอาทิตย์ และให้หมายความรวมถึงวันหยุดราชการตามประเพณีของข้าราชการด้วย

 ข้อ ๕ การปฏิบัติราชการนอกเวลาราชการต้องได้รับอนุมัติจากเลขาธิการหรือผู้ที่ได้รับมอบหมายก่อนการปฏิบัติราชการนอกเวลาราชการ โดยให้พิจารณาเฉพาะช่วงเวลาที่จําเป็นต้องอยู่ปฏิบัติราชการนอกเวลาราชการในครั้งนั้นๆ เพื่อประโยชน์ของงานราชการเป็นสําคัญ และให้คํานึงถึงความเหมาะสมและสอดคล้องกับระบบและวิธีการจัดการงบประมาณแบบมุ่งเน้นผลงานตามยุทธศาสตร์ของสํานักงาน

 กรณีที่มีราชการจําเป็นเร่งด่วนต้องปฏิบัติราชการนอกเวลาราชการ โดยยังไม่ได้รับอนุมัติตามวรรคหนึ่ง ให้ดําเนินการขออนุมัติจากผู้มีอํานาจโดยไม่ชักช้า และให้แจ้งเหตุแห่งความจําเป็นที่ไม่อาจขออนุมัติก่อนได้

 ข้อ ๖ กรณีข้าราชการได้รับคําสั่งให้เดินทางไปราชการ ไม่มีสิทธิได้รับเงินค่าตอบแทนเว้นแต่ได้รับอนุมัติให้ปฏิบัติราชการนอกเวลาราชการก่อนการเดินทาง เมื่อการเดินทางไปราชการนั้นเสร็จสิ้น  
และกลับถึงที่ตั้งสํานักงานในวันใด หากจําเป็นต้องปฏิบัติราชการนอกเวลาราชการในวันนั้นให้เบิกเงินค่าตอบแทนได้

 ข้อ ๗ การเบิกเงินค่าตอบแทนให้เป็นไปตามหลักเกณฑ์และอัตรา ดังนี้

 (๑) การปฏิบัติราชการนอกเวลาราชการในวันทําการ ให้มีสิทธิเบิกเงินค่าตอบแทนได้ไม่เกินวันละสี่ชั่วโมงในอัตราชั่วโมงละห้าสิบบาท

 (๒) การปฏิบัติราชการในวันหยุดราชการ ให้มีสิทธิเบิกเงินค่าตอบแทนได้ไม่เกินวันละเจ็ดชั่วโมงในอัตราชั่วโมงละหกสิบบาท

 (๓) กรณีมีความจําเป็นต้องปฏิบัติราชการซึ่งเป็นภารกิจหลักของสํานักงานเป็นครั้งคราว  
โดยมีกําหนดระยะเวลาแน่นอนและมีลักษณะเร่งด่วน เพื่อมิให้เกิดความเสียหายแก่ราชการหรือประโยชน์สาธารณะ เลขาธิการอาจสั่งการให้ปฏิบัติราชการนอกเวลาราชการติดต่อกัน โดยให้มีสิทธิเบิกเงินค่าตอบแทนเป็นรายครั้งไม่เกินครั้งละเจ็ดชั่วโมง ในอัตราชั่วโมงละหกสิบบาท

 (๔) การปฏิบัติราชการนอกเวลาราชการหลายช่วงเวลาภายในวันเดียวกัน ให้นับเวลาปฏิบัติราชการนอกเวลาราชการทุกช่วงเวลารวมกัน เพื่อเบิกเงินค่าตอบแทนสําหรับวันนั้น

 (๕) การปฏิบัติราชการนอกเวลาราชการที่มีสิทธิได้รับเงินค่าตอบแทนอื่นในลักษณะเดียวกันในช่วงเวลาเดียวกับที่ต้องอยู่ปฏิบัติราชการนอกเวลาราชการ จะเบิกเงินค่าตอบแทนการปฏิบัติราชการ  
นอกเวลาราชการได้เมื่องดเบิกเงินค่าตอบแทนอื่น

 ข้อ ๘ การปฏิบัติราชการดังต่อไปนี้ ไม่อาจเบิกเงินค่าตอบแทนได้

 (๑) การอยู่เวรรักษาการณ์ตามระเบียบว่าด้วยการรักษาความปลอดภัยแห่งชาติหรือ  
ตามระเบียบหรือคําสั่งอื่นใดเกี่ยวกับการรักษาความปลอดภัยสถานที่ราชการ ไม่มีสิทธิเบิกเงินค่าตอบแทน

 (๒) การปฏิบัติราชการนอกเวลาราชการไม่เต็มจํานวนชั่วโมง

 ข้อ ๙ การควบคุมดูแลการปฏิบัติราชการนอกเวลาราชการ ให้ปฏิบัติดังนี้

 (๑) กรณีมีผู้ปฏิบัติราชการนอกเวลาราชการร่วมกันหลายคน ให้ผู้ปฏิบัติราชการคนใด  
คนหนึ่งเป็นผู้รับรองการปฏิบัติราชการ หากเป็นการปฏิบัติราชการเพียงลําพังคนเดียวให้ผู้ปฏิบัติราชการนั้นเป็นผู้รับรอง

 (๒) ให้รายงานผลการปฏิบัติราชการนอกเวลาราชการต่อผู้มีอํานาจอนุมัติตามข้อ ๕ ภายในสิบห้าวันนับแต่วันที่เสร็จสิ้นการปฏิบัติราชการ

 ข้อ ๑๐ เงินค่าตอบแทนตามข้อ ๗ ให้เบิกจ่ายจากงบประมาณของสํานักงาน

 ข้อ ๑๑ หลักฐานการจ่ายเงินค่าตอบแทนการปฏิบัติราชการนอกเวลาราชการปกติให้เป็นไปตามแบบที่สํานักงานกําหนด

 ข้อ ๑๒ การปฏิบัติราชการนอกเวลาราชการที่ยังมิได้เบิกจ่ายเงินค่าตอบแทนก่อนวันที่ระเบียบนี้ใช้บังคับ ให้ถือปฏิบัติตามระเบียบคณะกรรมการข้าราชการฝ่ายศาลปกครอง ว่าด้วยเงินค่าตอบแทนการปฏิบัติราชการนอกเวลาราชการ พ.ศ. ๒๕๔๔

 ข้อ ๑๓ ให้คณะกรรมการข้าราชการฝ่ายศาลปกครองมีอํานาจตีความและวินิจฉัยปัญหาเกี่ยวกับการปฏิบัติตามระเบียบนี้

 ข้อ ๑๔ ให้เลขาธิการเป็นผู้รักษาการตามระเบียบนี้ และให้มีอํานาจออกประกาศหรือคําสั่งเพื่อประโยชน์ในการปฏิบัติตามระเบียบนี้

 ประกาศ ณ วันที่ ๑๐ เมษายน พ.ศ. ๒๕๕๐

 อักขราทร จุฬารัตน

 ประธานศาลปกครองสูงสุด

 ประธานกรรมการข้าราชการฝ่ายศาลปกครอง

1. ประกาศในราชกิจจานุเบกษา เล่ม ๑๒๔ ตอนที่ ๒๒ ก หน้า ๔๐ วันที่ ๑ พฤษภาคม พ.ศ. ๒๕๕๐ [↑](#footnote-ref-1)